Fong Keow Bah Kut Teh

ร้านบักกุดเต๋มีให้เห็นทั่วไปทั้งในมาเลเซีย และสิงคโปร์ ร้านเล็กร้านใหญ่ ร้านบนห้าง ร้านในตลาด ร้านในชุมชน บักกุดเต๋ที่มาเลเซีย กับที่สิงคโปร์จะไม่เหมือนกัน เพราะของที่สิงคโปร์จะเป็นแบบน้ำใสๆ พริกไทยเยอะๆ ซึ่งส่วนตัวผมไม่ค่อยชอบเท่าไหร่ ผมชอบแบบข้นๆ เหมือนที่ขายกันเยอะในมาเลเซีย

"Bah Kut คือกระดูกหมู Teh คือชา"

ร้าน Fong Keow Bah Kut Teh เป็นร้านที่เพื่อนคนท้องถิ่นแนะนำมา และพามาทาน ร้านอยู่เมือง Klang ห่างจาก KL ประมาณ 40 กิโลเมตร ที่เมือง Klang ก็จะขึ้นชื่อเรื่อง บักกุดเต๋ครับ มีให้เลือกหลายร้านมากๆ ร้านที่ผมมาทานเป็นร้านค่อนข้างใหญ่เลยทีเดียว ร้านนี้มีเนื้อให้เลือกหลายส่วน ไม่ได้มีแค่กระดูกหมูอย่างเดียว เหมือนหลายๆร้าน

1. Bah Kut Teh (RM13 ต่อคน) ผมสั่งแบบสำหรับ 2 คน (RM26) เลือกเป็นส่วนขาหมูแทนกระดูกหมู แล้วเลือก Topping ใส่เป็นเห็ดแชมปิญอง และฟองเต้าหู้ น้ำจะออกข้นๆหน่อย พอทานบักกุดเต๋แบบที่ไม่ใช่กระดูกหมูก็แปลกๆดีเหมือนกัน ไม่ค่อยคุ้น แต่พอทานเป็นขาหมูก็ได้เนื้อ ได้หนังดี 

2. Dry Bah Kut Teh  (RM14) เมืองไทยเริ่มมีทำขายบ้างแล้ว แต่ยังไม่ได้รับความนิยมเท่าไหร่ แต่ส่วนตัวผมกลับชอบแบบแห้งด้วย เพราะเข้มข้น อร่อยดี หอมเครื่องเทศมากมาย ใส่ซีอิ้วดำ กับซอสถั่วเหลือง หมูนุ่มสุดๆ เหมาะสำหรับทานกับข้าวมากๆ อร่อยๆเข้มข้นจริงๆ 

3. ผักกาดแก้วน้ำมันหอย เมนูเบสิค รสชาติเหมือนๆ เมืองไทยครับ

4. น้ำจิ้มของที่นี่จะใช้ซีอิ้วดำ กับซอสถั่วเหลืองผสมๆกันครับ ใส่พริก ใส่กระเทียมอีกหน่อย ก็อร่อยแล้วครับ แต่บางร้านใช้แค่ซอสถั่วเหลืองอย่างเดียว แต่ซอสถั่วเหลืองของมาเลเซียอร่อยจริงๆครับ ผมซื้อกลับบ้านมาด้วย

สรุป... บักกุดเต๋ เป็นอีกหนึ่งเมนูโปรดของผมเลยครับ ร้านนี้อร่อยดี โดยเฉพาะแบบแห้ง แปลกใหม่ และอร่อยครับ ส่วนแบบซุปแล้วใส่เป็นขาหมู เลยจะออกคล้ายๆข้าวขาหมูไปหน่อย เพราะน้ำจะออกเหนียวๆนิดนึงด้วย

********** ค่าเงินเฉลี่ย 1 RM = 10 บาทไทย ********** 


*************** 
พิกัด & ติดต่อ Fong Keow Bah Kut Teh
*************** 

ร้านอยู่เมือง Klang ครับ เพื่อนบอกว่า อยากทานบักกุดเต๋อร่อยๆ ต้องเมืองนี้เท่านั้น ผมก็พวกเชื่อคนง่ายครับ เลยต้องมาลอง

Address : 53, Jalan Batai Laut, Taman Intan, 41300 Klang, Selangor, Malaysia 
Tel : +60 3-3343 7479
